Hrvatska ima najsporije prosječne brzine interneta u Europskoj uniji. Poražavajući su to rezultati istraživanja tvrtke Akamai što se bavi isporukom sadržaja korisnicima interneta diljem svijeta. Oni su jedna od najvećih kompanija za isporuku sadržaja putem raširenih umreženih računala. Prema nekim procjenama, do 30% sadržaja interneta isporučeno je sa servera Akamaia.

U redovnom istraživanju State of the Internet za treći kvartal ove godine, Akamai je zabilježio prosječnu brzinu 5,5 megabita u sekundi (mbps) za internetske korisnike iz Hrvatske.

Lošiji samo Albanija i Crna Gora

Isto istraživanje pokazalo je da samo Albanija i Crna Gora imaju sporiji internet od Hrvatske, a čak i korisnici iz Bosne i Hercegovine imaju brži pristup internetu. Poražavajući podaci izgledaju još gore kada uzmemo u obzir da je Albanija službeno najsiromašnija država u Europi, a ima samo pola megabita sporiji prosječan internet.

Po brzini interneta, Hrvatska je najbliža Italiji i Grčkoj, ali obje te države imaju prosječne brzine interneta iznad šest megabita po sekundi. Rumunjska i Bugarska imaju i daleko brži internet s prosječnim brzinama više nego dvostruko većim od Hrvatskog. Bugarska ima prosječnu brzinu interneta od oko 12 mbps, a Rumunjska iznad 13 mbps.

Detaljne podatke o prosječnim brzinama interneta možete pronaći na stranicama stateoftheinternet.com.